Letshwiti a re, ka kgwedi ya Phukwi a le masome a mararo ngogola, ba utlwa magatwe a gore Tlamelo Moagi o ne a ntshetswa magadi ke Mogae Sono. A re, ka a ne a sena bosupi ka kgang eo, a ya go batlisisa ka yone go fitlhela a ya go bona maina a ga Tlamelo Moagi le Mogae Sono a kgomareditswe kwa diofising tsa ga Molaodi, mme are se e le sekao sa gore ba pegile lenyalo la bone ka kgwedi ya Phukwi a le masome a mararo le bongwe, mme ba tla folosa ka kgwedi ya Phatwe a le masome a mabedi le botlhano. Letshwiti a re, ke ka jalo a neng a ya go ikuela kwa kgotleng. Ko bokopanong jwa gagwe le Tlamelo kwa kgotleng kgolo ya Mochudi beke e fetileng, Tlamelo o ne a supa fa Hendrick Letshwiti ele monna wa gagwe ebile o mo ntsheditse magadi. A seka a ganela gape gore, le Mogae Sono le ene ke monna wa gagwe ebile le ene o mo ntsheditse magadi.